CELEX: 32017D2318
Language: fi
Date: 2017-12-13 00:00:00
Title: Komission täytäntöönpanopäätös (EU) 2017/2318, annettu 13 päivänä joulukuuta 2017, finanssimarkkinoihin sovellettavan Australian lainsäädäntö- ja valvontakehyksen Euroopan parlamentin ja neuvoston direktiivin 2014/65/EU mukaisesta vastaavuudesta (ETA:n kannalta merkityksellinen teksti. )

14.12.2017   
            
            
               FI
            
            
               Euroopan unionin virallinen lehti
            
            
               L 331/81
            
         KOMISSION TÄYTÄNTÖÖNPANOPÄÄTÖS (EU) 2017/2318,
   annettu 13 päivänä joulukuuta 2017,
   finanssimarkkinoihin sovellettavan Australian lainsäädäntö- ja valvontakehyksen Euroopan parlamentin ja neuvoston direktiivin 2014/65/EU mukaisesta vastaavuudesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta 15 päivänä toukokuuta 2014 annetun Euroopan parlamentin ja neuvoston direktiivin 2014/65/EU (1) ja erityisesti sen 25 artiklan 4 kohdan a alakohdan,
   sekä katsoo seuraavaa:
   
               (1)
            
            
               Euroopan parlamentin ja neuvoston asetuksen (EU) N:o 600/2014 (2) 23 artiklan 1 kohdassa säädetään, että sijoituspalveluyritysten on varmistettava, että kaupat, jotka ne toteuttavat kaupankäynnin kohteeksi säännellyillä markkinoilla otetuilla osakkeilla tai osakkeilla, joilla käydään kauppaa kauppapaikoissa, toteutetaan säännellyillä markkinoilla, monenkeskisissä kaupankäyntijärjestelmissä tai kauppojen sisäisten toteuttajien välityksellä taikka kolmansien maiden kauppapaikoissa, jotka komissio on arvioinut vastaaviksi direktiivin 2014/65/EU 25 artiklan 4 kohdan a alakohdan mukaisesti.
            
         
               (2)
            
            
               Asetuksen (EU) N:o 600/2014 23 artiklan 1 kohta koskee yksinomaan osakkeisiin sovellettavaa kaupankäyntivelvollisuutta. Kaupankäyntivelvollisuus ei kata muita oman pääoman ehtoisia rahoitusvälineitä, kuten talletustodistuksia, pörssilistattuja rahastoja, todistuksia ja muita samankaltaisia rahoitusvälineitä.
            
         
               (3)
            
            
               Kolmansiin maihin sijoittautuneisiin kauppapaikkoihin sovellettavan, direktiivin 2014/65/EU 25 artiklan 4 kohdan a alakohdassa säädetyn vastaavuusmenettelyn tarkoituksena on antaa sijoituspalveluyrityksille mahdollisuus toteuttaa vastaaviksi tunnustetuissa kolmansien maiden kauppapaikoissa kauppoja osakkeilla, jotka kuuluvat unionissa kaupankäyntivelvollisuuden piiriin. Komission olisi arvioitava, antaako kolmannen maan lainsäädäntö- ja valvontakehys varmuuden siitä, että maassa toimiluvan saanut kauppapaikka on sellaisten oikeudellisesti sitovien vaatimusten mukainen, jotka vastaavat Euroopan parlamentin ja neuvoston asetuksen (EU) N:o 596/2014 (3), direktiivin 2014/65/EU III osaston, asetuksen (EU) N:o 600/2014 II osaston ja Euroopan parlamentin ja neuvoston direktiivin 2004/109/EY (4) mukaisia vaatimuksia ja joihin sovelletaan tehokasta valvontaa ja täytäntöönpanoa kyseisessä kolmannessa maassa. Tämä olisi nähtävä kyseisen säädöksen mukaisten tavoitteiden muodostamaa taustaa vasten ja ottaen huomioon etenkin se, että säädös edistää osaltaan sisämarkkinoiden toteuttamista ja toimintaa, markkinoiden eheyttä, sijoittajansuojaa ja yhtä lailla myös rahoitusvakautta.
            
         
               (4)
            
            
               Kolmannen maan lainsäädäntö- ja valvontakehys voidaan direktiivin 2014/65/EU 25 artiklan 4 kohdan a alakohdan neljännen alakohdan mukaan katsoa vastaavaksi, mikäli kyseinen kehys täyttää vähintään seuraavat ehdot: a) markkinoihin sovelletaan jatkuvasti lupamenettelyä sekä tehokasta valvontaa ja täytäntöönpanoa, b) markkinoilla on selkeät ja avoimet säännöt arvopaperien kaupankäynnin kohteeksi ottamisesta, niin että arvopapereilla voidaan käydä kauppaa tasapuolisesti, asianmukaisesti ja tehokkaasti sekä siten, että ne ovat vapaasti luovutettavissa, c) arvopaperien liikkeeseenlaskijoihin sovelletaan velvollisuutta antaa säännöllisesti ja jatkuvasti tietoja, millä varmistetaan korkeatasoinen sijoittajansuoja, ja d) markkinoiden avoimuus ja eheys varmistetaan estämällä markkinoiden väärinkäyttö sisäpiirikauppojen ja markkinoiden manipuloinnin muodossa.
            
         
               (5)
            
            
               Tämän vastaavuusarvioinnin tarkoituksena on arvioida muun muassa, vastaavatko oikeudellisesti sitovat vaatimukset, joita Australiassa sovelletaan sinne sijoittautuneisiin ja siellä arvopaperipörssin toimiluvan saaneisiin finanssimarkkinoihin, joita valvoo Australian arvopaperi- ja sijoituskomissio (Australian Securities and Investments Commission, jäljempänä ’ASIC’), asetuksen (EU) N:o 596/2014, direktiivin 2014/65/EU III osaston, asetuksen (EU) N:o 600/2014 II osaston ja direktiivin 2004/109/EY mukaisia vaatimuksia, joihin sovelletaan tehokasta valvontaa ja täytäntöönpanoa kyseisessä kolmannessa maassa.
            
         
               (6)
            
            
               Vuonna 2001 annetussa Corporations Act -säädöksessä finanssimarkkina määritellään järjestelmäksi, jonka kautta säännöllisesti esitetään ja hyväksytään rahoitustuotteita koskevia osto- ja myyntitarjouksia. Finanssimarkkinan täytyy ylläpitää monenkeskistä järjestelmää ehdottomien sääntöjen mukaisesti. Sillä ei ole harkintavaltaa kauppojen toteutustavan suhteen eikä se saa käydä kauppaa omaan lukuun tai harjoittaa päämiehen lukuun täsmäytettyä kaupankäyntiä. Lisäksi finanssimarkkinan täytyy asettaa markkinansa ja palvelunsa puolueettomasti jäsentensä saataville. Saatavuusperusteiden täytyy olla puolueettomat ja avoimet, ja niitä täytyy soveltaa syrjimättömällä tavalla. Finanssimarkkinan toimintasäännöissä täytyy olla tätä varten kohtuulliset ja syrjimättömät määräykset pääsy- ja hyväksymisvaatimuksista. ASIC tarkastaa kyseiset säännöt.
            
         
               (7)
            
            
               Direktiivin 2014/65/EU 25 artiklan 4 kohdan a alakohdan neljännessä alakohdassa vahvistettujen neljän ehdon täytyy täyttyä, jotta voidaan katsoa, että kolmannen maan oikeudelliset ja valvontajärjestelyt, joita sovelletaan kyseisessä maassa toimiluvan saaneisiin pörsseihin, vastaavat direktiivissä 2014/65/EU säädettyjä järjestelyjä.
            
         
               (8)
            
            
               Ensimmäisenä ehtona on, että kolmannen maan kauppapaikkoihin sovelletaan jatkuvasti lupamenettelyä sekä tehokasta valvontaa ja täytäntöönpanoa.
            
         
               (9)
            
            
               Henkilöllä on oltava australialainen finanssimarkkinan toimilupa voidakseen ylläpitää finanssimarkkinaa. Corporations Act -säädöksen mukaan australialaisen finanssimarkkinan toimiluvan myöntämisvaltuudet kuuluvat ministerille. Corporations Act -säädöksen 795A pykälän mukaan australialaista finanssimarkkinan toimilupaa koskeva hakemus on jätettävä ASIC:lle, joka antaa ministerille hakemusta koskevia neuvoja. Toimilupa myönnetään vain, jos ministeri on varma siitä, että hakijalla on riittävät järjestelyt sovellettavien vaatimusten täyttämiseksi ja riittävät valmiudet valvoa markkinoita, seurata markkinaosapuolten menettelyjä ja valvoa markkinoiden toimintasääntöjen noudattamista (Corporations Act -säädöksen 795B pykälä). Toimiluvan saaneiden finanssimarkkinoiden pitää noudattaa jatkuvasti toimiluvan ehtoja ja ylläpitää riittäviä markkinoiden ylläpitojärjestelyjä, mukaan lukien toimintasääntöjen noudattamisen seurantaan ja valvontaan tarkoitetut järjestelyt (Corporations Act -säädöksen 792A pykälä).
            
         
               (10)
            
            
               ASIC on Australian Securities and Investments Commission Act 2001 -säädöksellä, jäljempänä ’ASIC-säädös’, perustettu viranomainen, joka vastaa Australian finanssimarkkinoita koskevan lainsäädännön hallinnoimisesta ja täytäntöönpanosta. ASIC:n valvonta- ja täytäntöönpanovaltuuksiin kuuluvat muun muassa lainsäädännön epäiltyjen rikkomusten tutkiminen, rikkomisilmoitusten antaminen ja siviilioikeudellisten seuraamusten hakeminen tuomioistuimilta. ASIC voi panna vireille syytetoimia Corporations Act -säädöksen mukaisten velvollisuuksien rikkomisen yhteydessä. Lisäksi ASIC:lla on valtuudet suorittaa finanssimarkkinoiden tarkastuksia ilman ennakkoilmoitusta. Tähän kuuluu oikeus tutustua rekistereihin, tiedostoihin ja asiakirjoihin. Katsoessaan, että finanssimarkkinoiden toimiluvan haltijat eivät täytä velvoitteitaan, rahoituspalveluista vastaava ministeri voi antaa niille kirjallisia ohjeita tiettyjen toimenpiteiden toteuttamiseksi, jotta voidaan varmistaa, että kyseiset toimijat täyttävät toimiluvan haltijoita koskevat velvoitteet (Corporations Act -säädöksen 794A pykälä). Jos finanssimarkkinat eivät noudata näitä ohjeita, ASIC voi pyytää tuomioistuinta antamaan määräyksen, jossa edellytetään noudattamista (Corporations Act -säädöksen 794A pykälä). ASIC:lla on niin ikään valtuudet antaa ohjeita yhteisöille (myös toimilupaa edellyttävien markkinoiden toimijoille ja osapuolille), jos se katsoo, että rahoitustuotteella tai rahoitustuotteiden ryhmillä kauppaa käyvien ihmisten suojelu on tarpeen tai yleisen edun mukaista (Corporations Act -säädöksen 798J pykälä). Lisäksi ASIC voi sääntely- ja tutkimustoimiensa täytäntöönpanemiseksi pyytää määräysten antamista ja saattaa asioita oikeuskäsittelyyn. ASIC voi pyytää tuomioistuimelta määräyksen, jossa edellytetään ASIC:n sääntely- ja tutkimusvaltuuksien nojalla toteutettujen toimenpiteiden noudattamista (ASIC-säädöksen 70 pykälä). Jos yhteisö ei noudata Corporations Act -säädöksen nojalla annettuja ohjeita, ASIC voi pyytää tuomioistuinta antamaan määräyksen, jossa edellytetään kyseisten ohjeiden noudattamista. Corporations Act -säädöksessä edellytetään myös, että finanssimarkkinoilla on valmiudet valvoa, että niiden jäsenet noudattavat mainitun säädöksen säännöksiä ja niistä johtuvia sääntöjä ja määräyksiä sekä niiden omia toimintasääntöjä (säädöksen 792A pykälä). Toimiluvan saaneella pörssillä on myös velvollisuus puuttua kaikkiin tapauksiin, joissa sen jäsenet mahdollisesti rikkovat markkinoiden toimintasääntöjä tai Corporations Act -säädöstä, ja raportoida tällaisista mahdollisista rikkomistapauksista ASIC:lle.
            
         
               (11)
            
            
               Näin ollen voidaan todeta, että Australian arvopaperipörsseihin sovelletaan jatkuvasti lupamenettelyä sekä tehokasta valvontaa ja täytäntöönpanoa.
            
         
               (12)
            
            
               Toisen ehdon mukaan kolmannen maan kauppapaikoilla täytyy olla selkeät ja avoimet säännöt arvopaperien kaupankäynnin kohteeksi ottamisesta, niin että arvopapereilla voidaan käydä kauppaa tasapuolisesti, asianmukaisesti ja tehokkaasti sekä siten, että ne ovat vapaasti luovutettavissa.
            
         
               (13)
            
            
               On yleisiä velvollisuuksia, joiden mukaan finanssimarkkinoiden ylläpitäjän täytyy arvioida, voidaanko sen ylläpitämillä markkinoilla kaupankäynnin kohteeksi otetuilla arvopapereilla käydä kauppaa tasapuolisesti, asianmukaisesti ja avoimesti. Corporations Act -säädöksen 793A pykälä sisältää oikeudellisesti sitovia vaatimuksia, joiden mukaan käytössä on oltava toimintasäännöt, jotka käsittelevät arvopapereiden kaupankäynnin kohteeksi ottamista. Finanssimarkkinoiden toimintasäännöissä asetetaan edellytyksiä, joiden on täytyttävä, jotta listatun yhteisön osakkeita voidaan noteerata markkinoilla. Yhteisön täytyy hakea kaupankäynnin kohteeksi ottamista siellä, missä sen arvopapereilla aiotaan käydä kauppaa, sekä hakea ja saada lupa kaikkien sen tärkeimpään arvopaperilajiin kuluvien arvopapereiden noteeraamiseen kyseisen finanssimarkkinan virallisella listalla. Markkinoiden ylläpitäjä julkaisee kaupankäynnin kohteeksi otettuja yhteisöjä koskevan luettelon ja päivittää sitä jokaisen kaupankäyntipäivän jälkeen. ASIC arvioi, onko finanssimarkkinoilla riittävät säännöt, järjestelmät ja menettelyt sen määrittämiseen, täyttääkö rahoitustuote finanssimarkkinoiden ja lakisääteiset perusteet, jotta se voidaan ottaa kaupankäynnin kohteeksi markkinoilla, sekä varmistaa, ettei arvopapereilla käytävään kauppaan kohdistu aiheettomia rajoituksia. Kaikkien arvopapereiden, joilla käydään kauppaa toimiluvan saaneissa pörsseissä, täytyy täyttää tietyt listalleottosäännöt, jotka toimitetaan ASIC:lle tarkastettaviksi. Arvopapereiden täytyy olla vapaasti luovutettavissa ja täyttää tietyt perusteet, jotka koskevat arvopapereiden jakelua yleisölle sekä liikkeeseenlaskijaa ja jotka ovat arvopaperin arvon määrityksen kannalta tarpeellisia. Toimiluvan saanut pörssi ei voi ottaa listalle arvopapereita, jos niistä ja niiden liikkeeseenlaskijasta ei ole julkisesti saatavilla tietoja. Arvopapereilla käytävän kaupan asianmukaisuuden takeena on myös se, että ASIC ja ministeri voivat keskeyttää kaupankäynnin rahoitustuotteen tai rahoitustuotelajin osalta.
            
         
               (14)
            
            
               Corporations Act -säädöksen sisältämä oikeudellisesti sitova velvollisuus, joka koskee tasapuolista, asianmukaista ja avointa kaupankäyntiä, tarkoittaa, että finanssimarkkinoiden pitää asettaa liiketoimia sekä osto- ja myyntitarjouksia koskevat tiedot julkisesti saataville. Lisäksi on säädetty velvollisuudesta, jonka mukaan osapuoli ei saa toteuttaa liiketoimea, jollei sitä toteuteta täsmäyttämällä tarjouskirjassa ennen kauppaa esitetty avoin toimeksianto. Poikkeuksia sovelletaan tiettyihin kauppoihin, kuten blokkikauppoihin ja paremman hinnan periaatteella toteutettaviin kauppoihin. Jos markkinaosapuoli käyttää jotakin näistä poikkeuksista, se on velvollinen pitämään kirjaa osoittaakseen, että liiketoimi on täyttänyt sovellettua poikkeusta koskevat perusteet. Markkinoiden eheyttä koskevissa säännöissä (Competition Market Integrity Rules) edellytetään, että finanssimarkkinat asettavat kaupankäyntiaikana saadut kauppaa edeltävät tiedot välittömästi saataville jatkuvasti, reaaliaikaisesti, kohtuullisin kaupallisin ehdoin ja syrjimättömin perustein. Kun kyse on kaupankäyntiajan jälkeen saaduista tiedoista, markkinoiden ylläpitäjän täytyy asettaa kauppaa edeltävät tiedot saataville viimeistään silloin, kun kaupankäyntiaika alkaa uudelleen. Australian sääntelykehys sisältää myös vaatimuksia kaupan jälkeisten tietojen jatkuvasta ja reaaliaikaisesta toimittamisesta. Finanssimarkkinoiden täytyy julkistaa kaupan jälkeiset tiedot julkisesti saatavilla olevalla verkkosivustolla enintään 20 minuutin viiveellä ja niin, että tiedot ovat tarjolla veloituksetta.
            
         
               (15)
            
            
               Näin ollen voidaan päätellä, että Australian arvopaperipörsseillä on selkeät ja avoimet säännöt arvopaperien kaupankäynnin kohteeksi ottamisesta, niin että arvopapereilla voidaan käydä kauppaa tasapuolisesti, asianmukaisesti ja tehokkaasti sekä siten, että ne ovat vapaasti luovutettavissa.
            
         
               (16)
            
            
               Kolmantena ehtona on, että arvopaperien liikkeeseenlaskijoihin täytyy soveltaa velvollisuutta antaa säännöllisesti ja jatkuvasti tietoja, millä varmistetaan korkeatasoinen sijoittajansuoja.
            
         
               (17)
            
            
               Australian sääntelykehys sisältää selvät, kattavat ja yksityiskohtaiset julkistamisvaatimukset, jotka koskevat vuositilinpäätöksiä ja osavuosikatsauksia. Sellaisten liikkeeseenlaskijoiden, joiden arvopaperit on otettu kaupankäynnin kohteeksi jossakin Australian arvopaperipörssissä, on julkaistava vuositilinpäätöksiä ja (puolivuosittain) osavuosikatsauksia (Corporations Act -säädöksen 292 ja 302 pykälä). Niiden on oltava tilinpäätösstandardien mukaisia (296 ja 304 pykälä) ja annettava oikea ja riittävä kuva yhteisön toiminnan tuloksesta ja taloudellisesta asemasta (297 ja 305 pykälä). Vuositilinpäätösten on oltava tarkastettuja, ja tilintarkastuskertomuksen on oltava saatavilla (301 pykälä). ASIC ylläpitää aineistoa, joka sisältää yritystä koskevat tiedot, mukaan lukien yrityksen esitteet ja vuositilinpäätökset. Arvopapereiden liikkeeseenlaskijoita koskevien kattavien ja oikea-aikaisten tietojen ilmoittamisen ansiosta sijoittajat voivat arvioida liikkeeseenlaskijoiden liiketoiminnan tuloksia, ja samalla säännönmukaisen tietovirran avulla varmistetaan asianmukainen avoimuus sijoittajien kannalta.
            
         
               (18)
            
            
               Näin ollen voidaan päätellä, että liikkeeseenlaskijoihin, joiden arvopaperit on otettu kaupankäynnin kohteeksi ASIC:n myöntämän toimiluvan saaneissa Australian arvopaperipörsseissä, sovelletaan velvollisuutta antaa säännöllisesti ja jatkuvasti tietoja, millä varmistetaan korkeatasoinen sijoittajansuoja.
            
         
               (19)
            
            
               Neljäntenä ehtona on, että kolmannen maan lainsäädäntö- ja valvontakehyksellä varmistetaan markkinoiden avoimuus ja eheys estämällä markkinoiden väärinkäyttö sisäpiirikauppojen ja markkinoiden manipuloinnin muodossa.
            
         
               (20)
            
            
               Australian arvopaperilainsäädännössä vahvistetaan kattava sääntely- ja valvontakehys, jonka tarkoituksena on varmistaa markkinoiden eheys, kieltää toimiluvan saaneisiin pörsseihin kohdistuvat petokselliset tai harhaanjohtavat menettelyt ja väärien tai harhaanjohtavien tietojen levittäminen arvopapereista tai liikkeeseenlaskijoista sekä estää sisäpiirikaupat ja markkinoiden manipulointi. Markkinoiden väärinkäyttöä koskevat säännökset vahvistetaan Corporations Act -säädöksen 7.10 osassa. Osa kielloista on vahvistettu myös markkinoiden eheyttä koskevissa säännöissä (Market Integrity Rules, MIRs), jotka on annettu Corporations Act -säädöksen 798G pykälän 1 momentin nojalla ja joita sovelletaan säänneltyihin markkinoihin ja niiden markkinaosapuoliin. Corporations Act -säädöksen 1041E ja 1041F pykälässä kielletään väärien tai harhaanjohtavien tietojen antaminen rahoitustuotteista, väärien tai harhaanjohtavien tietojen avulla tapahtuva muiden henkilöiden houkutteleminen käymään kauppaa rahoitustuotteilla sekä vilpilliset menettelyt rahoitustuotteen yhteydessä ja/tai toimiluvan saaneena rahoituspalvelujen tarjoajana (1041G ja 1041H pykälä). Corporations Act -säädöksen 7.10 osan 2 jakso sisältää useita markkinoiden manipuloinnin kieltoja. Lisäksi säädöksen 7.10 osan 3 jaksossa kielletään nimenomaisesti sisäpiirikaupat. ASIC valvoo kyseisten sääntöjen noudattamista käyttämällä laajoja valtuuksiaan tutkia epäilyttävää markkinoiden toimintaa ja nostaa syytteitä tapauksissa, joissa sääntöjä katsotaan rikotun.
            
         
               (21)
            
            
               Näin ollen voidaan päätellä, että Australian lainsäädäntö- ja valvontakehyksellä varmistetaan markkinoiden avoimuus ja eheys estämällä markkinoiden väärinkäyttö sisäpiirikauppojen ja markkinoiden manipuloinnin muodossa.
            
         
               (22)
            
            
               Sen vuoksi voidaan päätellä, että ASIC:n valvomiin Australiassa ylläpidettyihin finanssimarkkinoihin sovellettava lainsäädäntö- ja valvontakehys on kyseisten neljän oikeudellisia ja valvontajärjestelyjä koskevan ehdon mukainen ja että olisi katsottava, että kyseinen kehys tarjoaa järjestelmän, joka vastaa direktiivissä 2014/65/EU, asetuksessa (EU) N:o 600/2014, asetuksessa (EU) N:o 596/2014 ja direktiivissä 2004/109/EY säädettyjä kauppapaikkoihin sovellettavia vaatimuksia.
            
         
               (23)
            
            
               Huomattavan monilla Australiassa liikkeeseen lasketuilla ja kaupankäynnin kohteeksi otetuilla osakkeilla käydään kauppaa myös EU:n kauppapaikoissa, joten tämä päätös on tarpeen, jotta kaikki asetuksen (EU) N:o 600/2014 23 artiklan 1 kohdassa säädetyn kaupankäyntivelvollisuuden piiriin kuuluvat sijoituspalveluyritykset pystyvät edelleen toteuttamaan kauppoja osakkeilla, jotka on otettu kaupankäynnin kohteeksi Australian pörsseissä. Australian pörssit tarjoavat merkittäviä vaihtoehtoisia likviditeettipooleja kyseisille osakkeille, minkä vuoksi on tarpeen tunnustaa Australian lainsäädäntö- ja valvontakehys varsinkin, jotta sijoituspalveluyritykset pystyvät täyttämään parasta toteutusta koskevan velvoitteensa asiakkaisiinsa nähden.
            
         
               (24)
            
            
               Tämä päätös perustuu tietoihin, jotka osoittavat, että monilla Australian pörsseissä kaupankäynnin kohteeksi otetuilla osakkeilla käydään EU:ssa kauppaa siinä määrin, että MiFID-direktiivin soveltamisalaan kuuluvat yritykset eivät voisi hyödyntää asetuksen (EU) N:o 600/2014 23 artiklan 1 kohdan a alakohdassa säädettyä poikkeusta. Asetuksen (EU) N:o 600/2014 23 artiklan 1 kohdassa säädetty kaupankäyntivelvollisuus koskisi toisin sanoen huomattavaa määrää Australiassa kaupankäynnin kohteeksi otettuja osakkeita.
            
         
               (25)
            
            
               Tätä päätöstä täydennetään yhteistyöjärjestelyillä, joiden tarkoituksena on varmistaa toimiva tietojenvaihto ja valvontatoimien koordinointi kansallisten toimivaltaisten viranomaisten sekä ASIC:n välillä.
            
         
               (26)
            
            
               Tämä päätös perustuu oikeudellisesti sitoviin vaatimuksiin, joita Australiassa sovelletaan finanssimarkkinoihin tämän päätöksen hyväksymisajankohtana. Komission olisi seurattava edelleen säännöllisesti säänneltyihin markkinoihin sovellettavien oikeudellisten ja valvontajärjestelyjen kehitystä, valvontayhteistyön vaikuttavuutta seurannan ja täytäntöönpanon kannalta sekä niiden edellytysten täyttymistä, joiden perusteella tämä päätös on annettu.
            
         
               (27)
            
            
               Komission olisi säännöllisin väliajoin tarkasteltava uudelleen Australian finanssimarkkinoihin sovellettavia oikeudellisia ja valvontajärjestelyjä. Tämä ei rajoita komission mahdollisuutta toteuttaa erityinen uudelleentarkastelu milloin tahansa, jos komission on tapahtuneen kehityksen perusteella tarpeen arvioida uudelleen tällä päätöksellä hyväksyttyä vastaavuutta. Mahdollinen uudelleenarviointi voi johtaa tämän päätöksen kumoamiseen.
            
         
               (28)
            
            
               Ottaen huomioon, että asetusta (EU) N:o 600/2014 ja direktiiviä 2014/65/EU sovelletaan 3 päivästä tammikuuta 2018, tämän päätöksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
            
         
               (29)
            
            
               Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Sovellettaessa asetuksen (EU) N:o 600/2014 23 artiklan 1 kohtaa katsotaan, että Australian lainsäädäntö- ja valvontakehys, jota sovelletaan siellä toimiluvan saaneisiin ja tämän päätöksen liitteessä esitettyihin finanssimarkkinoihin, vastaa direktiivin 2014/65/EU, asetuksen (EU) N:o 600/2014, asetuksen (EU) N:o 596/2014 ja direktiivin 2004/109/EY mukaisia vaatimuksia ja että siihen sovelletaan tehokasta valvontaa ja täytäntöönpanoa.
   2 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 13 päivänä joulukuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 173, 12.6.2014, s. 349.
   
      (2)  Euroopan parlamentin ja neuvoston asetus (EU) N:o 600/2014, annettu 15 päivänä toukokuuta 2014, rahoitusvälineiden markkinoista sekä asetuksen (EU) N:o 648/2012 muuttamisesta (EUVL L 173, 12.6.2014, s. 84).
   
      (3)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
   
      (4)  Euroopan parlamentin ja neuvoston direktiivi 2004/109/EY, annettu 15 päivänä joulukuuta 2004, säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta (EUVL L 390, 31.12.2004, s. 38).
   
      LIITE
      Finanssimarkkinat:
      
                  a)
               
               
                  ASX Limited
               
            
                  b)
               
               
                  Chi-X Australia Pty Ltd